Curriebeker: Vrystaat-Cheetahs draai die krane ná donderweer oop(Foto: @CheetahsRugby/Twitter) Daar was Saterdag ŉ hele paar benoude oomblikke in die Vrystaat-Cheetahs se kleedkamer in Bloemfontein toe donderweer en weerlig hul Curriebekerwedstryd teen die Leeus ná net 20 minute tot ŉ halt gebring het. Die Cheetahs was met 17-0 voor, maar as die donderweer nie opgeklaar het nie, sou daar geen uitslag gewees het nie, want die reëls bepaal dat die eerste helfte reeds voltooi moes gewees het om ŉ uitslag moontlik te maak. Die spanne het ná sowat 25 minute teruggekeer het (slegs ’n minuut voor die afsnypunt) en toe was daar geen keer aan die Cheetahs nie, want hulle met 66-14 gewen. Dit was boonop op ŉ nat veld en met ŉ glibberige bal, maar die Cheetahs het op al hul suiers gevuur en nege drieë gedruk om saam met die Haaie, wat die Pumas Vrydagaand in die Mbombela-stadion getroef het, die pas in die Curriebekerreeks aan te gee. As die Cheetahs so speel, weet ek nie of daar enige span (behalwe as hulle teen die Bulle speel en die span word met ŉ magdom Verenigde Rugbykampioenskapspelers gelaai), geklop sal word nie. Daar is hope vaart agterlangs en as Rosko Specman van sy besering herstel het, gaan daar min keer aan die Vrystaters wees. Voeg daarby die ervaring van Frans Steyn, Robert Ebersohn en Ruan Pienaar en die Vrystaat is volstoom op pad eindstryd toe. Boonop raak die voorspelers al meer gedug en stuit hulle vir min. Hulle skrum goed, wen hul eie lynstane en Jeandré Rudolph is ŉ yster in die los. Vir die Leeus was dit weer ‘m leerskool om hoe teen ŉ vaardige span vol spelbrekers en spelskeppers, kop bo water te probeer hou. Dis ŉ harde en genadelose leerskool en sake kan nie binne ŉ japtrap omgekeer word nie. Punte: Vrystaat-Cheetahs 66 (38). Drieë: Malcolm Jaer, Daniel Kasende (2), Wilmar Arnoldi, Gideon van der Merwe (2), Strafdrie (7 punte), Louis van der Westhuizen, Conraad van Vuuren, Juandré Rudolph. Doelskoppe: Ruan Pienaar (5), Frans Steyn, Reinhardt Fortuin. Leeus 14 (7). Drieë: Jarod Cairns, PJ Botha. Doelskoppe: Tiaan Swanepoel (2).